DEĊIŻJONI TAL-KUMMISSJONI
tat-8 ta' Frar 2007
dwar l-allokazzjoni ta' tlett ijiem addizzjonali lill-Olanda u lir-Renju Unit biex tkopri aħjar l-osservazzjoni skond l-Anness IIa tar-Regolament tal-Kunsill (KE) Nru 51/2006
(notifikat bid-dokument numru C(2007) 365)
(It-test bl-Olandiż u dak bl-Ingliż biss huma awtentiċi)
(2007/88/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 51/2006 tat-22 ta' Diċembru 2005 li jistabbilixxi għall-2006 l-opportunitajiet ta' sajd u l-kundizzjonijiet marbuta ma' ċerti ħażniet (stokkijiet) ta' ħut u gruppi ta' ħażniet ta' ħut, applikabbli fl-ilmijiet tal-Komunità u, għall-bastimenti tal-Komunità, fl-ilmijiet fejn huma meħtieġa l-limitazzjonijiet tal-qbid (1), u b'mod partikolari l-punt 11 ta' l-Anness IIA,
Wara li kkonsultat il-Kumitat Xjentifiku, Tekniku u Ekonomiku għas-Sajd
Billi:
(1)
Il-Punt 8.2 ta' l-Anness IIA tar-Regolament (KE) Nru 51/2006 jispeċifika l-għadd massimu ta' jiem fis-sena li fih bastiment Komunitarju jista' jkun preżenti fi kwalunkwe waħda miż-żoni definiti fil-punt 2 ta' dak l-Anness filwaqt li jkollu abbord kwalunkwe rkaptu msemmi fil-punt 4 ta' l-Anness imsemmi.
(2)
Il-punt 11 ta' l-Anness IIA jippermetti li l-Kummissjoni talloka tlett ijiem addizzjonali li fihom bastiment jista' jkun preżenti fiż-żona filwaqt li jġorr abbord kwalunkwe rkaptu msemmi fil-punt 4 ta' l-Anness abbażi tal-programm imtejjeb sabiex tiġi koperta l-osservazzjoni bis-sħab bejn ix-xjenzjati u l-industrija tas-sajd.
(3)
L-Olanda u r-Renju Unit ippreżentaw programm għal kopertura aħjar ta' l-osservazzjoni bis-sħab bejn ix-xjenzjati u l-industrija tas-sajd.
(4)
Fid-dawl tal-programmi li tressqu, tlett ijiem addizzjonali fuq il-baħar għandhom jiġu allokati lill-Olanda u lir-Renju Unit għall-perjodu bejn l-1 ta' Frar 2006 u l-31 ta' Jannar 2007 għall-bastimenti involuti fil-programmi mtejba li tressqu għall-kopertura ta' l-osservazzjoni.
(5)
Il-miżuri provduti f'din id-Deċiżjoni huma fi qbil ma' l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
L-għadd massimu ta' jiem speċifikat taħt il-punt 8.2 ta' l-Anness IIA tar-Regolament (KE) Nru 51/2006 għandu, għal bastimenti li jġorru abbord kwalunkwe rkaptu msemmi fil-punt 4 ta' dak l-Anness IIA, jiżdied bi tlett ijiem għal bastimenti li jtajru l-bandiera ta' l-Olanda jew dik tar-Renju Unit u li jkunu involuti fil-programmi mtejba li tressqu fir-rigward tal-kopertura ta' l-osservazzjoni kif jissemma fil-punt 11.1 ta' dak l-Anness.
Artikolu 2
1. Sebat ijiem wara n-notifika ta' din id-Deċiżjoni tal-Kummissjoni fil-Ġurnal Uffiċjali ta' l-Unjoni Ewropea, l-Olanda u r-Renju Unit għandhom iressqu quddiem il-Kummissjoni, il-lista eżawrjenti ta' bastimenti magħżula għall-kampjuni marbuta mal-programmi mtejba mressqa.
2. Huma biss il-bastimenti magħżula għall-pjanijiet ta' kampjunar, u li ħadu sehem sa l-aħħar fil-programmi mtejba mressqa għas-sena 2006, li se jibbenefikaw mill-allokazzjoni ta' jiem addizzjonali kif stipulat fl-Artikolu 1.
Artikolu 3
Xahrejn wara t-tmiem tal-programmi mtejba mressqa għas-sena 2006, l-Olanda u r-Renju Unit għandhom jipprovdu rapport lill-Kummissjoni dwar ir-riżultati tal-programmi għall-ispeċijiet u ż-żoni li jkunu ġew koperti.
Artikolu 4
Din id-Deċiżjoni hi indirizzata lir-Renju ta' l-Olanda u lir-Renju Unit tal-Gran Brittanja u ta' l-Irlanda ta' Fuq.
Magħmul fi Brussell, 8 ta' Frar 2007.